ການກວດກາກັບທີ່ ເປັນການສ້າງຄວາມເຂັ້ມແຂງ ໃຫ້ແກ່ສະຖາບັນການເງິນຈຸລະພາກຢູ່ພາກກາ
ກອງປະຊຸມສະຫຼຸບ ແລະ ຖອດຖອນບົດຮຽນ ວຽກງານການຄຸ້ມຄອງສະຖາບັນການເງິນທົ່ວປະເທດ ທີ່ໄດ້ຈັດຂຶ້ນຢູ່ເມືອງປາກເຊ ແຂວງຈຳປາສັກ ໃນເດືອນກໍລະກົດ ຜ່ານມານີ້, ພະນັກງານກວດກາທະນາຄານແຫ່ງ ສປປ ລາວ ພາກກາງ ທີ່ ແຂວງສະຫວັນນະເຂດ ( ທຫລ. ສຂ ) ໄດ້ນຳສະເໜີບັນດາຜົນສຳເລັດໃນການຈັດຕັ້ງປະຕິບັດການຕິດຕາມ ແລະ ຄຸ້ມຄອງວຽກງານສະຖາບັນການເງິນຢູ່ 3 ແຂວງພາກກາງ ເຊິ່ງປະກອບມີ: ແຂວງສະຫວັນນະເຂດ, ແຂວງຄໍາມ່ວນ ແລະ ແຂວງບໍລິຄຳໄຊ.
ສະເພາະຢູ່ແຂວງສະຫວັນນະເຂດ ປະກອບມີ: ສກຈຮ ສາຍໃຍສຳພັນ, ສກຈບ ວິລະບູລີແດນຄຳ, ສສງ ຮ່ວມໃຈພັດທະນາ, ສສງ ເຊໂນ, ສສງ ປາກຊ່ອງ, ສສງ ກອງທຶນເພື່ອສະຫະກອນ ( ສາຂາ ), ໂຮງຊວດຈຳສະຫວັນນະເຂດ, ໂຮງຊວດຈຳ ເທບພົມມາ, ໜ່ວຍບໍລິການ ບໍລິສັດ ສີສົມບັດ ໃຫ້ເຊົ່າສິນເຊື່ອ ຈຳກັດ ແລະ ບໍລິສັດ ແສງໄຊ ເຊົ່າສິນເຊື່ອ ຈຳກັດ; ຢູ່ແຂວງຄໍາມ່ວນປະກອບມີ: ສກຈຮ ສາຍໃຍສຳພັນ ( ສາຂາ ), ສກຈບ ຈັນທະວົງ, ສກຈບ ມິດໄມຕີ, ສສງ ທ່າແຂກ, ໂຮງຊວດຈຳ ຟ້າໃສຟອງສະຫວັນ, ໂຮງຊວດຈຳ ນາທີທອງ ແລະ ສສງ ຂົວເຊຄູນຊັບ ( ໃບອະນຸຍາດທົດລອງ 1 ປີ ), ສ່ວນຢູ່ແຂວງບໍລິຄຳໄຊ ມີ: ສສງ ເຂດປາກທອນ, ສກຈຮ ສາຍໃຍສຳພັນ ( ສາຂາ ), ສກຈບ ປາກຊັນ, ໜ່ວຍບໍລິການຂອງ ສກຈຮ ພັດທະນາແມ່ຍິງ ແລະ ຄອບຄົວເມືອງບໍລິຄັນ ແລະ ສກຈຮ ພັດທະນາແມ່ຍິງ ແລະ ຄອບຄົວເມືອງທ່າພະບາດ ລວມທັງໝົດພາຍໃນ 3 ແຂວງ ມີ 16 ສະຖາບັນການເງິນ, 3 ສາຂາ ແລະ 3 ໜ່ວຍບໍລິການ.
ໃນດ້ານວຽກງານກວດກາກັບທີ່ ທຫລ. ສຂ ໄດ້ສໍາເລັດໃນການກວດກາກັບທີ່ ເຊິ່ງມີ ສກຈຮ ສາຍໃຍສຳພັນ + ສາຂາຄໍາມ່ວນ, ສກຈບ ວິລະບູລີແດນຄຳ, ສກຈບ ຈັນທະວົງ, ສກຈບ ມິດໄມຕີ, ສສງ ຮ່ວມໃຈພັດທະນາ, ສສງ ເຊໂນ ແລະ ສສງ ເຂດປາກທອນ ແຕ່ສໍາລັບພາກສ່ວນອື່ນໆທີ່ມີຊື່ທັງໝົດທີ່ກ່າວມານັ້ນ ພວມດໍາເນີນການກວດກາຕາມລະບຽບການຢ່າງເຂັ້ມງວດ.
ຜ່ານການກວດກາກັບທີ່ຕົວຈິງ ສາມາດພົບຫຼາຍບັນຫາທີ່ພົ້ນເດັ່ນ ໂດຍສະເພາະໄດ້ພົບເຫັນດ້ານຕັ້ງໜ້າຂອງສະຖາບັນການເງິນຈຸລະພາກ ເຊິ່ງບັນດາຄະນະບໍລິຫານລະດັບສູງບາງສະຖາບັນໄດ້ມີຄວາມຮັບຜິດຊອບສູງຕໍ່ການປະຕິບັດວຽກງານ ແລະ ຕິດຕາມການເຮັດວຽກຂອງຜູ້ອຳນວຍການ ກໍ່ຄືພະນັກງານເປັນແຕ່ລະໄລຍະ, ພ້ອມທັງມີນະໂຍບາຍຍ່ອຍທີ່ສ້າງຂຶ້ນພາຍໃນເພື່ອດຳເນີນງານໃຫ້ມີຄວາມເປັນເອກະພາບ, ຂະນະດຽວກັນທາງຄະນະບໍລິຫານຍັງໄດ້ຮັບຄວາມໄວ້ວາງໃຈຈາກບັນດາລູກຄ້າ ແລະ ສະມາຊິກ ເຮັດໃຫ້ຜູ້ມາໃຊ້ບໍລິການມີຄວາມເຊື່ອໝັ້ນ ໂດຍສະເພາະສະຫະກອນສິນເຊື່ອ ແລະ ເງິນຝາກປະຢັດ, ທາງດ້ານອຳນາດການປົກຄອງກໍ່ເລີ່ມມີສ່ວນຮ່ວມໃນວຽກງານຄຸ້ມຄອງສະຖາບັນການເງິນຫຼາຍຂຶ້ນກວ່າເກົ່າ, ຄະນະບໍລິຫານລະດັບສູງ ( ສະພາບໍຫານ, ກວດກາພາຍໃນ ) ມີການປະສານງານດ້ານວິຊາການກັບ ທຫລ. ສຂ ຢ່າງເປັນປົກກະຕິ.
ເຖິງແມ່ນວ່າໃນປີ 2015 ຜ່ານມາ ຈະມີຫຼາຍອັນພົ້ນເດັ່ນ ແຕ່ກໍ່ຍັງມີຂໍ້ຄົງຄ້າງໃນດ້ານການບໍລິຫານ ໂດຍການປະຕິບັດວຽກງານຂອງຄະນະບໍລິຫານຍັງບໍ່ທັນເຂັ້ມງວດ ສະແດງອອກໃນການປະຊຸມຂອງຄະນະສະພາບໍລິຫານບາງສະຖາບັນ, ການທົບທວນແຜນງົບປະມານ, ແຜນລາຍຮັບ – ລາຍຈ່າຍຍັງບໍ່ສາມາດເຮັດເປັນປົກກະຕິ; ລະບົບການຄວບຄຸມພາຍໃນຂອງບາງສະຖາບັນ ເຖິງມີຄູ່ມືໃນການກວດກາພາຍໃນ ແຕ່ຍັງບໍ່ທັນປະຕິບັດຕາມຄູ່ມື ແລະ ພາລະບົດບາດ, ລະບຽບການທີ່ ທຫລ ກຳນົດໄວ້ ເປັນຕົ້ນແມ່ນການກວດກາປະຈຳເດືອນ, ໄຕມາດ ແລະ ປີ, ການທົບທວນບັນດານະໂຍບາຍຕ່າງໆຍັງບໍ່ໄດ້ດຳເນີນການເປັນປົກກະຕິ, ການຄຸ້ມຄອງພະນັກງານຍັງບໍ່ທັນມີຄວາມເຂັ້ມງວດ ໂດຍສະເພາະບັນດາສະຫະກອນສິນເຊື່ອ ແລະ ເງິນຝາກປະຢັດ ເຮັດໃຫ້ມີປະກົດການສໍ້ໂກງ, ບາງນະໂຍບາຍຍັງບໍ່ທັນມີຄົບຖ້ວນເພື່ອເປັນບ່ອນອີງໃນການດຳເນີນງານ.
ດ້ານສິນເຊື່ອ: ຈາກການສຸ່ມສຳນວນເງິນກູ້ຈຳນວນໜຶ່ງ ເຫັນວ່າມີການອະນຸມັດວົງເງິນກູ້ບໍ່ສອດຄ່ອງກັບຂອບເຂດສິດລະຫວ່າງຄະນະບໍລິຫານຂັ້ນສູງ ແລະ ຜູ້ອຳນວຍການ, ການປະເມີນສິນເຊື່ອຂອງພະນັກງານບໍ່ມີຄວາມເຂັ້ມງວດ, ຄະນະກຳມະການສິນເຊື່ອສ່ວນໃຫຍ່ທົບທວນຕາມເອກະສານທີ່ພະນັກງານສິນເຊື່ອລົງເກັບກຳຂໍ້ມູນ ແຕ່ບໍ່ໄດ້ມີການລົງກວດກາຕົວຈິງ ຫຼື ເລືອກເກັບກໍາຂໍ້ມູນເພີ່ມຕື່ມ, ສຳລັບສຳນວນເງິນກູ້ທີ່ມີມູນຄ່າສູງ ຫຼື ມີຂໍ້ມູນບໍ່ຄົບຖ້ວນ ຈຶ່ງເປັນສາເຫດໃຫ້ມີການອະນຸມັດເງິນກູ້ທີ່ບໍ່ສົມເຫດສົມຜົນ, ພ້ອມທັງເຮັດໃຫ້ມີໜີ້ຊັກຊ້າເພີ່ມຂຶ້ນ ແລະ ແກ່ຍາວ.
ສໍາລັບດ້ານບັນຊີ – ການເງິນ ມີພະນັກງານບັນຊີບາງຄົນລົງບັນຊີຜິດພາດ ເຮັດໃຫ້ບາງຕົວເລກເມື່ອສົມທຽບກັບຂໍ້ມູນຈາກຫຼາຍແຫ່ງ ເຫັນວ່າມີຕົວເລກບໍ່ຄືກັນ ແລະ ມີການຜິດດ່ຽງກັນ; ສາເຫດພະນັກງານບັນຊີຂາດຄວາມເອົາໃຈໃສ່, ຂາດການກວດກາແຫຼ່ງຂໍ້ມູນ ຫຼື ບໍ່ໄດ້ສົມທຽບບັນຊີຄືນກ່ອນລົງບັນຊີ. ນອກຈາກນັ້ນ, ຜູ້ທີ່ອະນຸມັດຕໍ່ບົດລາຍງານການເງິນ ເປັນຕົ້ນຜູ້ອຳນວຍການຂາດການກວດກາຄືນໃຫ້ລະອຽດ, ສ່ວນການກວດກາຂອງຄະນະກຳມະການກວດກາພາຍໃນບໍ່ສາມາດເຮັດໄດ້ ເນື່ອງຈາກຄວາມຮູ້ດ້ານບັນຊີຍັງຈຳກັດ, ຂາດຄູ່ມືໃນການບັນທຶກບັນຊີຂອງສະຖາບັນການເງິນ, ເຖິງວ່າ ທຫລ ຈະມີຄູ່ມືການບັນທຶກບັນຊີ ແຕ່ບາງລາຍການກໍ່ບໍ່ໄດ້ກຳນົດລະອຽດ. ສະນັ້ນ, ຈຶ່ງມີ ຄວາມຈຳເປັນທີ່ສະຖາບັນຕ້ອງສ້າງຂຶ້ນມາ ແລະ ລວມທັງຂັ້ນຕອນການເດີນບັນຊີດັ່ງກ່າວ.
ທຫລ. ສຂ ໄດ້ມີການກວດກາກັບທີ່ເປັນປີທີ 2 ເຊິ່ງປີທີ 1 ໄດ້ກວດກາກັບທີ່ເປັນປົກກະຕິ ແລະ ຕິດຕາມການລາຍງານຜົນການແນະນຳໃນການແກ້ໄຂຂໍ້ຄົງຄ້າງຂອງສະຖາບັນການເງິນຈຸລະພາກ; ສຳລັບປີທີ 2 ສາມາດຖອດຖອນບົດຮຽນໄດ້ຫຼາຍຂຶ້ນ ເປັນການເພີ່ມໃຫ້ຄະນະກວດກາພາຍໃນຂອງສະຖາບັນການເງິນມີສ່ວນຮ່ວມໃນການຮຽນ ຫຼື ຝຶກໃຫ້ກັບທີ່ ເພື່ອເປັນບາດກ້າວທຳອິດໃຫ້ຄະນະສາມາດເຫັນພາບລວມ ແລະ ວິທີການກວດກາ ບໍ່ວ່າຈະເປັນການທົບທວນການບໍລິການ, ການກວດກາພາກສິນເຊື່ອ ສ່ວນການກວດກາດ້ານບັນຊີຈະຍົກໃຫ້ເຫັນລາຍຈ່າຍທີ່ບາງລາຍຈ່າຍຄວນກວດກາລະອຽດ ລວມທັງການຕິດຕາມທ່າອ່ຽງຂອງບາງອັດຕາສ່ວນຄວາມໝັ້ນຄົງ ເຊັ່ນ: ໜີ້ຊັກຊ້າ, ອັດຕາສ່ວນຄວາມພຽງພໍຂອງທຶນ…
ຜ່ານການກວດກາໃນໜຶ່ງປີ ( 2015 ຜ່ານມາ ) ສາມາດຖອດຖອນບົດຮຽນໄດ້ຫຼາຍບັນຫາທີ່ເປັນຂໍ້ຄົງຄ້າງສ່ວນຫຼາຍເກີດຂຶ້ນກັບສະຫະກອນສິນເຊື່ອ ແລະ ເງິນຝາກປະຢັດ ໂດຍສະເພາະການບໍລິຫານ, ການດຳເນີນງານທີ່ຍັງບໍ່ທັນເຂັ້ມແຂງ, ຄະນະບໍລິຫານຂັ້ນສູງຍັງໃຊ້ສິດອຳນາດເກີນຂອບເຂດ, ການລົງຢ້ຽມຢາມສະມາຊິກຍັງບໍ່ມີການເຄື່ອນໄຫວຢ່າງເຕັມທີ່, ຂາດການສ້າງຄວາມເຂົ້າໃຈໃຫ້ສະມາຊິກຮູ້ເຖິງສິດ ແລະ ໜ້າທີ່ຂອງຕົນໃນການປະກອບສ່ວນສ້າງຄວາມເຂັ້ມແຂງໃຫ້ສະຫະກອນສິນເຊື່ອ, ການປັບປຸງການຈັດຕັ້ງຍັງຊັກຊ້າ ແລະ ບັນຫາອື່ນໆ.
ແຜນການຈັດຕັ້ງປະຕິບັດໃນຕໍ່ໜ້າຍັງຈະສືບຕໍ່ຕິດຕາມການປະຕິບັດການແກ້ໄຂຂໍ້ຄົງຄ້າງຕາມຄຳແນະນຳຂອງຄະນະກວດກາກັບທີ່ຢ່າງໃກ້ຊິດ; ສືບຕໍ່ໃຫ້ການຊ່ວຍເຫຼືອດ້ານວິຊາການໃຫ້ແກ່ຄະນະບໍລິຫານຂັ້ນສູງ ແລະ ພະນັກງານຕາມການສະເໜີ ແລະ ການປະສານງານຂອງສະຖາບັນການເງິນໃນແຕ່ລະໄລຍະ, ສືບຕໍ່ປະສານງານກັບອຳນາດການປົກຄອງເມືອງ ເພື່ອປຶກສາຫາລື ແລະ ແກ້ໄຂບັນຫາຮ່ວມກັນໃຫ້ທັນເວລາ. ພ້ອມນັ້ນ, ຍັງຈະໄດ້ປະສານງານກັບກົມຄຸ້ມຄອງສະຖາບັນການເງິນ, ທຫລ. ສຂ ເພື່ອຂໍຄຳເຫັນ, ປຶກສາຫາລື ແລະ ແລກປ່ຽນບົດຮຽນວຽກງານກວດກາກັບທີ່ຢ່າງເປັນປົກກະຕິ.